Zagreb, 19. prosinca 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka i Aleksandre Jozić-Ileković, kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **povodom neanonimne prijave mogućeg sukoba interesa podnesene protiv dužnosnika Tomislava Roba, gradonačelnika Grada Belog Manastira,** na 72. sjednici, održanoj 19. prosinca 2019.g., donosi sljedeću

**ODLUKU**

**Postupak za odlučivanje o sukobu interesa protiv dužnosnika Tomislava Roba, gradonačelnika Grada Belog Manastira, neće se pokrenuti, obzirom da iz zaprimljenog očitovanja i dokumentacije ne proizlazi da bi dužnosnik odobravanjem isplate iz sredstava tekuće proračunske zalihe Grada Belog Manastira, dana 14. lipnja 2018.g. u iznosu od 3.697,50 kn, a prema zamolbi Zajednice žena 'Katarina Zrinski", organizacijske jedinice političke stranke Hrvatska demokratska zajednica, počinio povredu kojeg od zabranjenih djelovanja dužnosnika propisanih člankom 7. ZSSI-a ili povredu koje druge odredbe ZSSI-a.**

Obrazloženje

U Povjerenstvu je dana 23. studenoga 2018.g. pod brojem 711-U-3662-P-403/18-01-3 zaprimljena neanonimna prijava mogućeg sukoba interesa podnesena protiv Tomislava Roba, gradonačelnika Grada Belog Manastira povodom koje se vodi predmet P-403/18.

U navedenoj prijavi se u bitnome navodi da je dužnosnik Tomislav Rob dana 22. listopada 2018.g. podnio na 13. sjednici Gradskog vijeća Grada Belog Manastira izvješće o utrošku tekuće proračunske pričuve za razdoblje od 1. lipnja do 30. lipnja 2018.g., kojim je izvijestio kako je u navedenom razdoblju tekuća proračunska pričuva Grada Belog Manastira izvršena u ukupnom iznosu od 12.718,50 kn te da je Zajednici žena „Katarina Zrinski“ na ime pomoći za nabavku haljina iz tekuće proračunske pričuve isplaćen iznos od 3.697,50 kn. Nadalje se navodi da je Zajednica žena 'Katarina Zrinski" organizacijski oblik bez pravne osobnosti unutar pravne osobe političke stranke Hrvatska demokratska zajednica (u daljnjem tekstu: HDZ), kako se to navodi na internetskim stranicama HDZ-a. Ističe se da se Zajednica žena „Katarina Zrinski“ također naziva Zajednica žena HDZ-a i ima status zasebne organizacijske cjeline te da okuplja žene unutar stranke kao i žene koje prihvaćaju programska načela HDZ-a. Navodi se da je kao temeljna zadaća Zajednica žena 'Katarina Zrinski" određeno jačanje položaja žena unutar HDZ-a i određivanje političkih stajališta njezinih članica u odnosu na temeljna pitanja hrvatskog društva.

Podnositelj prijave navodi kako iz navedenoga proizlazi da je dužnosnik Tomislav Rob, član HDZ-a, dodjelom sredstva iz proračunske pričuve Grada Belog Manastira postupio nezakonito, jer je isplatio sredstva političkoj stranci, čime je počinio povredu članka 22. stavka 1. Zakona o financiranju političkih stranaka te je počinio moguću povredu članka 7. stavka 1. podstavaka c) i i). ZSSI-a.

Prijavi prileži ispis sa internetske stranice HDZ-a na kojoj se navodi da je Zajednica žena 'Katarina Zrinski" organizacija žena HDZ-a osnovana u Splitu 20. siječnja 1999.g. te da unutar HDZ-a ima status zasebne organizacijske cjeline, ali nema status pravne osobe.

Prijava navedenog sadržaja od istog neanonimnog podnositelja zaprimljena je u Povjerenstvu i dana 2. svibnja 2019.g. pod brojem 711-U-1873-P-403-18/19-04-3.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. propisano je da se podnositelju prijave jamči zaštita anonimnosti.

Člankom 3. stavkom 1. podstavkom 43. ZSSI-a propisano je da su gradonačelnici i njihovi zamjenici dužnosnici u smislu odredbi ZSSI-a, stoga je i dužnosnik Tomislav Rob povodom obnašanja dužnosti gradonačelnika Grada Belog Manastira obvezan postupati sukladno odredbama ZSSI-a.

Povjerenstvo je radi provjere osnovanosti i vjerodostojnosti navoda iz zaprimljene neanonimne prijave te donošenja odluke o tome postoje li okolnosti koje ukazuju na moguću povredu odredbi ZSSI-a, zatražilo očitovanje i dokumentaciju od Grada Belog Manastira dopisom Broj: 711-I-1750-P-403/18-02-17 od 28. prosinca 2018.g.

Navedenim dopisom zatraženo je očitovanje na okolnosti je li Grad Beli Manastir u 2018.g. dodijelio novčana sredstva Zajednici žena „Katarina Zrinski“, ako jest tko je o tome donio odluku, koliko iznosi visina odobrenih sredstava, je li dodjeli sredstava prethodio postupak zaprimanja zahtjeva za dodjelu sredstava ili koji drugi javni postupak te za koju su namjenu ista sredstva dodijeljena, je li Grad Beli Manastir sličnim organizacijskim oblicima drugih političkih stranaka ili političkim strankama dodjeljivao sredstva i u kojem iznosu, kao i je li Grad Beli Manastir u ranijim godinama dodjeljivao sredstva Zajednici žena „Katarina Zrinski“ i u kojem iznosu, zajedno sa cjelokupnom dokumentacijom koja se odnosi na dodjelu navedenih sredstava.

Grad Beli Manastir očitovao se dopisom, KLASA: 035-01/19-01/01, URBROJ: 2100/01-01-03-19-2 od 14. siječnja 2019.g. u kojem se navodi da odluku o utrošku sredstava tekuće proračunske pričuve Grada Belog Manastira donosi gradonačelnik na temelju pristiglih i odobrenih zamolbi. O utrošku tekuće pričuve gradonačelnik podnosi izvješće Gradskom vijeću Grada Belog Manastira, o istom se glasuje te se donosi zaključak o usvajanju. Također se iznosi da je u konkretnom slučaju temeljem zamolbe odobrena pomoć koja je realizirana na način da je izvršeno plaćanje iz proračunske pričuve temeljem ispostavljene fakture tvrtke „GANDO 014-WGW“ iz Zagreba u iznosu od 3.697,50 kuna te da je, kao i u ostalim slučajevima, proceduru odobrenja i realizacije zamolbe, proveo Upravni odjel za gospodarstvo, proračun, financije i društvene djelatnosti.

Izvješće o utrošku tekuće pričuve usvojeno je na 13. sjednici Gradskog vijeća Grada Belog Manastira održanoj 02. listopada 2018.g. U dopisu se napominje da u tom slučaju sredstva iz proračunske pričuve nisu isplaćena političkoj stranci niti nekom od njenih organizacijskih oblika i da Grad Beli Manastir redovito ispunjava svoje obveze prema političkim strankama na način da temeljem Odluke o dodjeli sredstava Proračuna Grada Belog Manastira političkim strankama koje participiraju u radu Gradskog vijeća Grada Belog Manastira doznačuje sredstva za redovnu djelatnost, tako da svakoj političkoj stranci pripadaju sredstva razmjerno broju njenih vijećnika u Gradskom vijeću. Navodi se i da za svakog izabranog člana Gradskog vijeća Grada Belog Manastira podzastupljenog spola političkim strankama pripada i pravo na naknadu u visini od 10% iznosa predviđenog po svakom članu Gradskog vijeća kao i da Zajednici žena „Katarina Zrinski" Grad Beli Manastir nikada nije dodijelio nikakva sredstva za rad obzirom da ista nema pravnu osobnost.

 Očitovanju Grada Belog Manastira prileži zamolba Zajednice žena „Katarina Zrinski" Beli Manastir upućena gradonačelniku Grada Belog Manastira dužnosniku Tomislavu Robu, zaprimljena dana 14. lipnja 2018.g., u kojoj se iznose aktivnosti Zajednice žena „Katarina Zrinski" te se iznosi da se kroz ujednačeni „dress code“ želi postići vizualno isticanje prilikom obavljanja njihovih aktivnosti, uz napomenu da do sada nije zatražena financijska pomoć od jedinice lokalne samouprave. Na navedenoj je zamolbi rukom napisano „odobreno“.

Očitovanju prileže i ponuda broj \_16/1111 na iznos od 3.697,50 kn, naziv robe haljina, upućena Gradu Belom Manastiru s rokom plaćanja odmah, izdana od „Gando 014“ – WGW, proizvodni obrt vl. Srećko Vargek iz Zagreba na kojoj je navedeno da je ista kontrolirana i likvidirana dana 14. lipnja 2018.g., Izvješće o utrošku tekuće proračunske pričuve za razdoblje od 1. lipnja do 30. lipnja 2018.g., koji je dana 11. srpnja 2018.g. donio dužnosnik Tomislav Rob i sadrži 6 pojedinačnih isplata iz proračunske pričuve za navedeno razdoblje u ukupnom iznosu od 12.718,50 kn, a pod točkom 5. navodi se „Pomoć za nabavku haljina po zamolbi Zajednice žena „Katarina Zrinski“, zaključak koji je donio dužnosnik Tomislav Rob od 11. srpnja 2018.g. kojim se upućuje navedeno Izvješće Gradskom vijeću Grada Belog Manastira na usvajanje, te zaključak Gradskog vijeća Grada Belog Manastira od 2. listopada 2018.g. kojim je usvojeno Izvješće o utrošku tekuće proračunske pričuve za razdoblje od 1. lipnja do 30. lipnja 2018.g.

U izvješćima o imovinskom stanju koja je dužnosnik Tomislav Rob podnosio Povjerenstvu povodom obnašanja dužnosti Grada Belog Manastira dužnosnik je navodio da je član političke stranke HDZ.

Zakon o financiranju političkih aktivnosti i izborne promidžbe („Narodne novine“ broj 24/11., 61/11., 27/13., 48/13., 2/14., 96/16. i 70/17.) propisuje u članku 22. stavku 1. podstavku 7. da se zabranjuje financiranje političkih stranka, nezavisnih zastupnika, zastupnika nacionalnih manjina, nezavisnih članova predstavničkih tijela jedinica lokalne i područne (regionalne) samouprave, nezavisnih lista i kandidata od strane jedinica lokalne i područne (regionalne) samouprave, osim u slučajevima i na način propisan tim Zakonom.

Člankom 2. stavkom 3. navedenog Zakona propisano je da se političke stranke, nezavisni zastupnici, zastupnici nacionalnih manjina i nezavisni članovi predstavničkih tijela jedinica lokalne i područne (regionalne) samouprave mogu financirati iz sredstava državnog proračuna, kao i proračuna jedinica lokalne i područne (regionalne) samouprave, na način i pod uvjetima utvrđenima ovim Zakonom.

Prema članku 115. stavku 1. Zakona o proračunu („Narodne novine“ broj 87/08., 136/12. i 15/15.) proračunski nadzor je inspekcijski nadzor zakonitosti, svrhovitosti i pravodobnosti korištenja proračunskih sredstava, pravodobnosti i potpunosti naplate prihoda i primitaka iz nadležnosti proračunskih korisnika i tijela jedinica lokalne i područne (regionalne) samouprave te inspekcijski nadzor pridržavanja i primjene zakona i drugih propisa koji imaju utjecaj na proračunska sredstva i sredstva iz drugih izvora, bilo da se radi o prihodima/primicima, rashodima/izdacima, povratima, imovini ili obvezama. Sukladno stavku 3. Ministarstvo financija obavlja proračunski nadzor proračunskih i izvanproračunskih korisnika državnog proračuna, jedinica lokalne i područne (regionalne) samouprave i njihovih proračunskih i izvanproračunskih korisnika, pravnih i fizičkih osoba koje dobivaju sredstva iz proračuna i financijskih planova izvanproračunskih korisnika kao i nadzor korištenja kreditnih sredstava s osnove jamstva države i jedinica lokalne i područne (regionalne) samouprave.

Prema članku 116. stavku 1. Zakona o proračunu proračunski nadzor poslovanja proračunskog korisnika obavlja se izravnim nadzorom kod subjekta nadzora, odnosno analizom njegove financijsko-računovodstvene dokumentacije te je obavljenom proračunskom nadzoru inspektor proračunskog nadzora je dužan sastaviti zapisnik (članak 116.a stavak 1. Zakona o proračunu).

Člankom 4. stavkom 5. ZSSI-a propisano je da su povezane osobe u smislu tog Zakona članovi obitelji dužnosnika iz članka 4. stavka 2. ZSSI-a te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Člankom 7. stavkom 1. podstavkom c) ZSSI-a kao jedno od zabranjenih djelovanja dužnosnika, dužnosnicima je zabranjeno zlouporabiti posebna prava dužnosnika koja proizlaze ili su potrebna za obavljanje dužnosti te je podstavkom i) propisano da dužnosnici ne smiju na koji drugi način koristiti položaj dužnosnika utjecanjem na odluku zakonodavne, izvršne ili sudbene vlasti kako bi postigli osobni probitak ili probitak povezane osobe, neku povlasticu ili pravo, sklopili pravni posao ili na drugi način interesno pogodovali sebi ili drugoj povezanoj osobi.

Iz analizirane dokumentacije utvrđeno je da je dužnosnik Tomislav Rob, na temelju zamolbe Zajednice žena „Katarina Zrinski" Beli Manastir, odobrio isplatu iznosa od 3.697,50 kn, kao financijsku pomoć za nabavu haljina radi ujednačene vizualne prezentacije aktivnosti njihovih članica, a koji je iznos odobren i isplaćen iz sredstva tekuće proračunske pričuve Grada Belog Manastira na račun poslovnog subjekta koji je isporučio navedenu robu, a ne izravno na račun podnositelja zamolbe. Ista isplata jedna je od ukupno 6 isplata sredstava tekuće proračunske pričuve u razdoblju od 1. do 30. lipnja 2018.g. koje je odobrio dužnosnik Tomislav Rob. Zajednica žena „Katarina Zrinski" nema svojstvo pravne osobe, već se radi o posebnoj organizacijskoj cjelini unutar političke stranke HDZ sa zadaćom jačanja položaja žena unutar HDZ-a, iz čega nedvojbeno proizlazi da su sredstva proračunske pričuve Grada Belog Manastira neizravno utrošena u korist te političke stranke.

Pritom nije sporno da je dužnosnik u obnašanju dužnosti donio odluku o utrošku sredstava proračunske pričuve u navedenom iznosu sukladno svojim ovlastima, a po proceduri provedenoj od strane nadležnih upravnih tijela, o čemu je u konačnici podnio Izvješće Gradskom vijeću Grada Belog Manastira koje je isto usvojilo na svojoj sjednici od 2. listopada 2018.g. Također, iz same okolnosti da je dužnosnik istodobno i član političke stranke HDZ po čijoj su zamolnici odobrena proračunska sredstva ne proizlaze okolnosti koje bi upućivale da bi time dužnosnik povrijedio odredbe ZSSI-a, jer sama po sebi navedena okolnost ne stvara osobnu interesnu povezanost da bi se opravdano moglo zaključiti da je koristio svoju ovlast kako bi postigao korist za s njime interesno povezanu osobu.

Povjerenstvo stoga ocjenjuje navode prijave neosnovanima i nevjerodostojnima u dijelu koji bi se odnosio na povredu odredbi ZSSI-a, jer iz odobrenja navedene isplate nisu utvrđene okolnosti koje bi upućivale da bi dužnosnik Tomislav Rob počinio povredu članka 7. ZSSI-a ili povredu neke druge odredbe ZSSI-a te se postupak protiv dužnosnika neće pokrenuti.

Međutim, odredbama Zakona o financiranju političkih aktivnosti i izborne promidžbe propisana je obveza financiranja političkih stranaka iz sredstava proračuna jedinice lokalne samouprave, a čiji su članovi izabrani u predstavničko tijelo jedinice lokalne samouprave, razmjeno broju izabranih članova političke stranke u predstavničko tijelo, dok je člankom 22. stavkom 1. podstavkom 7. navedenog Zakona zabranjeno financiranje političkih stranka od strane jedinica lokalne i područne (regionalne) samouprave prema nekim drugim kriterijima.

Obzirom da je navedena isplata u visini od 3.697,50 kn izvršena po zamolnici posebnog organizacijskog oblika političke stranke bez pravne osobnosti na račun treće osobe koja je prodala robu političkoj stranci radi obavljanja aktivnosti organizacijskog oblike političke stranke, radi utvrđivanja eventualnih nepravilnosti prilikom dodjele tih sredstava, o učinjenoj isplati obavijestit će se Državni ured za reviziju koji provodi reviziju godišnjeg financijskog poslovanja političkih stranaka.

Nadalje, kako posebna inspekcijska služba proračunskog nadzora Ministarstva financija nadzire zakonitost isplate sredstava iz proračuna jedinice lokalne samouprave u smislu odredbi Zakona o proračunu, o istoj isplati, a radi eventualnog provođenja proračunskog nadzora i utvrđenja zakonitosti iste isplate, obavijestit će se služba proračunskog nadzora Ministarstva financija.

Slijedom svega navedenog, Povjerenstvo je donijelo odluku kao što je to navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Tomislav Rob, elektronička dostava
2. Podnositelju prijave
3. Objava na internetskoj stranici Povjerenstva
4. Pismohrana